
RAPORT  COMUN  DE  ÎNLOCUIRE
asupra proiectului de lege pentru aprobarea Ordonanţei de urgenţă a Guvernului nr.114/2009 privind unele măsuri financiar-bugetare

În temeiul art.104 din Regulamentul Camerei Deputaţilor, proiectul de Lege pentru aprobarea Ordonanţei de urgenţă a Guvernului nr.114/2009 privind unele măsuri financiar-bugetare a fost retrimis Comisiei pentru muncă şi protecţie socială şi Comisiei pentru buget, finanţe şi bănci, prin adresa nr. PLx 102 din 18 noiembrie 2010, în vederea reexaminării şi depunerii unui nou raport.
În urma reluării dezbaterilor în şedinţa comună din data de 7 iunie 2011, membrii celor două Comisii au hotărât, cu majoritate de voturi (17 voturi împotrivă), adoptarea proiectului de lege în forma prezentată.
La dezbateri au participat, în conformitate cu prevederile art.55 din Regulamentul Camerei Deputaţilor:

· d-l Ion Ghizdeanu – preşedinte, Comisia Naţională de Prognoză

· d-na Anca Iordache – director, Ministerul Finanţelor Publice.

· d-na Mihaela Grecu – director, Ministerul Muncii, Familiei şi Protecţiei Sociale

· d-na Georgeta Jugănaru – director, Ministerul Muncii, Familiei şi Protecţiei Sociale.

Proiectul de lege are ca obiect de reglementare aprobarea Ordonanţei de urgenţă a Guvernului nr.114/2009 privind unele măsuri financiar-bugetare, prin care se reglementează:

· amânarea, până în 2011, a acordării tichetelor de masă, tichetelor cadou şi respectiv tichetelor de vacanţă pentru personalul din instituţiile şi autorităţile publice;
· abrogarea prevederilor referitoare la compensarea în bani a tichetelor de călătorie pe calea ferată neutilizate de către pensionari;
· prorogarea până la 1 ianuarie 2011 a prevederilor art.259 alin.(3) şi ale art.260 alin.(1) lit. a) din Legea privind reforma în domeniul sănătăţii, nr. 95/2006;
· amânarea, până în anul 2011, a acordării diferenţei de punctaj pentru grupele I şi II de muncă;
· aplicarea prevederilor Legii-cadru nr.330/2009 privind salarizarea unitară a personalului plătit din fonduri publice şi personalului din cadrul unităţilor de management de proiect organizate în baza O.U.G. nr.52/1999 privind asigurarea unui cadru unitar pentru managementul proiectelor finanţate prin împrumuturi externe contractate sau garantate de stat, rambursabile sau nerambursabile;
· neaplicarea în anul 2010, în domeniul cercetării ştinţifice şi dezvoltării tehnologice, a creşterii alocaţiilor bugetare;
· amânarea aplicării prevederilor Legii nr.304/2004 cu privire la organizarea judiciară, preluarea de către Înalta Curte de Casaţie şi Justiţie a atribuţiilor Ministerului de Justiţie referitoare la gestionarea bugetului curţilor de apel, al tribunalelor, al tribunalelor specializate şi al judecătoriilor;
· prorogarea termenului prevăzut la art.III din Titlul XVI al Legii n.247/2005 privind reforma în domeniile proprietăţii şi justiţiei;
· modificarea anexei nr. I la Ordonanţa de urgenţă nr.38/2004 privind unele  măsuri în domeniul învăţământului, cu privire la numărul maxim de posturi finanţat pentru învăţământul preuniversitar de stat.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.1542/24.12.2009)

· avizul favorabil al Comisiei juridice, de disciplină şi imunităţi (nr.31/223/13.04.2010)

· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/1058/08.04.2010).
Proiectul de lege a fost adoptat de Senat în condiţiile articolului 115 alineatul (5) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
În cursul dezbaterilor au fost formulate amendamente care, supuse votului, au fost respinse. Amendamentele se regăsesc în anexa la prezentul raport.
PREŞEDINTE, 




PREŞEDINTE,

Victor Paul Dobre 



Maria Eugenia Barna

SECRETAR, 




SECRETAR,

Kerekes Karoly




Nicolae Bud

Şef serviciu Elena Mesaroş




Şef serviciu Gica Roşu

Întocmit,

Consultant parlamentar Lidia Vlădescu



Consilier parlamentar Giorgiana Ene

ANEXĂ
Amendamente respinse

În cursul dezbaterilor, Comisiile au respins următoarele amendamente:

	Nr. crt.
	Text iniţial
	Amendamentul propus 

 şi autorul acestuia
	Motivarea amendamentelor

	1
	Titlul legii

Lege pentru aprobarea Ordonanţei de urgenţă a Guvernului nr.114/2009 privind unele măsuri financiar-bugetare
	Lege pentru respingerea Ordonanţei de urgenţă a Guvernului nr.114/2009 privind unele măsuri financiar-bugetare

Autori: domnii deputaţi Ioan Cindrea, Aurelia Vasile şi Nini Săpunaru


	Argumente pentru susţinere:
Toate măsurile propuse  duc la amânarea acordării unor facilităţi  financiare diferitelor categorii socio-profesionale, cât şi la intrarea în vigoare a unor acte normative importante.

Argumente pentru respingere:

Neadoptarea acestor măsuri ar duce la pierderea acordurilor cu instituţiile financiare internaţionale.


	2
	Articol unic. – Se aprobă Ordonanţa de urgenţă a Guvernului nr. 114 din 23 decembrie 2009 privind unele măsuri financiar-bugetare, publicată în Monitorul Oficial al României, Parte I, nr. 919 din 29 decembrie 2009.


	Articol unic. – Se respinge Ordonanţa de urgenţă a Guvernului nr. 114 din 23 decembrie 2009 privind unele măsuri financiar-bugetare, publicată în Monitorul Oficial al României, Parte I, nr. 919 din 29 decembrie 2009.

Autori: domnii deputaţi Ioan Cindrea, Aurelia Vasile şi Nini Săpunaru


	Argumente pentru susţinere:

Toate măsurile propuse  duc la amânarea acordării unor facilităţi  financiare diferitelor categorii socio-profesionale, cât şi la intrarea în vigoare a unor acte normative importante.

Argumente pentru respingere:

Neadoptarea acestor măsuri ar duce la pierderea acordurilor cu instituţiile financiare internaţionale.

	3
	__
	Art.II. -  Pentru anul 2010 se consideră în vigoare contractele individuale de muncă, încheiate pe perioadă determinată, ale personalului din unităţile de management de proiect valabile la 28 decembrie 2009, iar ordonatorii principali de credite au obligaţia de a dispune măsurile necesare pentru restituirea către personalul  U.M.P., până la data de 31 decembrie 2011, a sumelor reprezentând diferenţa dintre salariile prevăzute în contractul individual de muncă la 28 decembrie 2009 şi salariile stabilite pentru perioada în care Ordonanţa de urgenţă a Guvernului nr. 114/2009 privind unele măsuri financiar-bugetare a produs efecte.

Autor: membrii Comisiei pentru buget, finanţe şi bănci


	Argumente pentru susţinere:

Pentru a reglementa diferenţele de salariu din anul 2010.

Argumente pentru respingere:

Pentru evitarea retroactivităţii.

